Ek skryf hierdie boek omdat ek glo dit kan 'n verskil maak wanneer mense die invloed en onontbeerlikheid van gebed vir die Christelike lewe en vir die kerk verstaan. Ek skryf ook omdat ek glo ons moet weer na die Skrif gaan kyk oor die rol van gebed in ons eie lewens en die voortbestaan van die kerk.
Gebed is nié die silver bullet wat nodig is om álles wat in die kerk verkeerd is, reg te maak nie. Dit is wél waar dat as die kerk nie aan gebed sy regmatige plek gee en dit die hoogste prioriteit maak nie, die kerk nie sy werk sal kan doen nie. Omdat die meeste van ons hierdie waarheid nie verstaan nie, maak ons so min van gebed. Die belangrikste of minstens een van die belangrikste redes waarom die kerk so min vordering maak en so min invloed in en op die wêreld het, is omdat die kerk (Christene) dikwels nie die krag, omvang en die "geheimenisse" van gebed en die krag van die Heilige Gees verstaan nie.